[pic] | COMISIA COMUNITĂŢILOR EUROPENE |

Bruxelles, 11.5.2009

COM(2009) 219 final

COMUNICARE A COMISIEI CĂTRE CONSILIU

privind deschiderea consultărilor cu Madagascar în aplicarea articolului 96 din Acordul de la Cotonou

COMUNICARE A COMISIEI CĂTRE CONSILIU

privind deschiderea consultărilor cu Madagascarîn aplicarea articolului 96 din Acordul de la Cotonou

1. Context

După două decenii de regim socialist monopartit, în anii 1991-1992 a început să se instaureze în Madagascar un climat democratic, caracterizat prin pluralism politic și separarea puterilor în stat. În 1992 a fost adoptată o nouă constituție, prin care era instituită cea de-a treia republică malgașă. Tranziția politică ce a urmat a fost marcată de numeroase progrese democratice, dar și de regrese semnificative sub președinția lui Didier Ratsiraka (1996-2001). Alegerile prezidențiale din 11 decembrie 2001 au provocat o gravă criză politică. La 29 aprilie 2002, Înalta Curte Constituțională a proclamat alegerea în funcția de președinte a lui Marc Ravalomanana, a cărui învestitură a avut loc în luna mai și care a fost recunoscut de comunitatea internațională în luna iulie.

În urma crizei din 2002, Madagascar a cunoscut o relativă întoarcere la stabilitate. Anul 2006 a fost marcat de alegerile prezidențiale, la care comunitatea internațională, și în primul rând UE, au trimis misiuni de observare electorală, și care s-au desfășurat într-un climat de calm și seninătate. La 23 decembrie 2006, Marc Ravalomanana, președintele al cărui mandat se încheia, a fost declarat câștigător al primului tur al alegerilor, cu aproximativ 55 % din voturile exprimate.

În 2008 a luat sfârșit un lung ciclu electoral, care a culminat cu obținerea de către partidul președintelui în exercițiu (TIM) a unei majorități confortabile în Parlament (Adunarea națională și Senat) și la nivelul colectivităților teritoriale (comune și regiuni). Climatul politic de la Antananarivo a devenit puternic tensionat spre sfârșitul anului 2008, datorită închiderii canalului de televiziune VIVA al primarului independent al capitalei, dl Rajoelina. Relațiile acestuia cu președintele Ravalomanana au devenit deschis conflictuale. În perioada premergătoare Crăciunului, primarul a cerut public regimului să facă demersuri pentru redeschiderea canalului său de televiziune (VIVA) și garantarea libertății depline a tuturor mijloacelor de comunicare în masă până la data de 13 ianuarie 2009. Cu puțin înainte de expirarea acestui „ultimatum”, primarul a invitat populația din Tana să iasă în stradă și a chemat la „grevă generală” în data de 24 ianuarie. Ieșirea în stradă a zeci de mii de manifestanți în data de 26 ianuarie a degenerat rapid. Manifestanții au incendiat radioteleviziunea de stat și unele magazine au fost devastate, în special lanțul de magazine Tiko, aparținând familiei președintelui. Revoltele, care au continuat în zilele de 27 și 28 ianuarie, s-au soldat cu între 70 și 100 de morți. Lupta pentru putere între președinte și primar a continuat, acesta din urma autoproclamându-se președinte al Înaltei Autorități de Tranziție, iar președintele în exercițiu destituindu-l din postul de primar și înlocuindu-l cu un administrator provizoriu. O nouă ieșire în stradă în data de 7 februarie a dus la o escaladare gravă a evenimentelor, fiind trase focuri de armă în mulțimea care încerca să ocupe Palatul prezidențial, intervenție în urma căreia aproximativ 40 de persoane și-au pierdut viața, iar 250 au fost rănite.

Pe fundalul acestor evenimente, în ciuda eforturilor de mediere ale Consiliului Malgaș al Bisericilor Creștine (FFKM), sprijinite de un trimis special al Organizației Națiunilor Unite (ONU) și al altor organizații internaționale și regionale precum Uniunea Africana (UE) sau Comisia Oceanului Indian (COI), situația politică s-a schimbat dramatic în urma unui ultimatum de 72 de ore lansat de Statul Major cu scopul de a relansa dialogul și de a găsi o soluție politică. La 17 martie, președintele a hotărât să dizolve guvernul și a adoptat o ordonanță prin care conferea puteri depline unui directorat militar. La rândul său, acest directorat militar a transferat puteri depline dlui Rajoelina. Acest dublu transfer de puteri a fost validat de îndată de Înalta Curte Constituțională, care l-a proclamat pe dl Rajoelina președinte legitim al republicii.

Comunitatea internațională a condamnat fără excepție acest dublu transfer de putere ca incompatibil cu normele constituționale.

2. Propunerea Comisiei

Comisia consideră complet inacceptabilă orice soluție care se abate de la normele constituționale în vigoare. Comisia a sprijinit întrutotul declarația președinției UE, publicată la 20 martie, care consideră transferul de putere în cauză o destituire forțată a președintelui ales în mod democratic și cheamă partidele din Madagascar să respecte pe deplin dispozițiile Constituției privind vidul de putere cauzat de neocuparea funcției de președinte.

Articolul 9 alineatul (2) din Parteneriatul ACP-CE semnat la Cotonou la 23 iunie 2000 și revizuit la Luxemburg la 25 iunie 2005 definește elementele esențiale pe care se bazează parteneriatul. Respectarea drepturilor omului, principiile democratice și ale statului de drept constituie temelia care stă la baza politicilor naționale și internaționale ale părților și constituie elemente esențiale ale acordului. Având în vedere articolul menționat anterior și condițiile în care dl Rajoelina a preluat puterea în Madagascar, Comisia constată o încălcare deosebit de gravă și evidentă a acestor elemente esențiale și consideră această situație drept un caz de extremă urgență, în conformitate cu articolul 96 alineatul (2) litera (b) din același acord. Prin urmare, Comisia consideră că este necesar să se deschidă consultările cu autoritățile care dețin puterea în Madagascar în vederea examinării soluțiilor posibile la această criză, care să permită restabilirea ordinii constituționale. Aceste consultări se vor desfășura în conformitate cu articolul 96 din Acordul de la Cotonou revizuit.

Un astfel de dialog ar trebui să permită, pe de o parte, autorităților aflate la putere în Madagascar să își precizeze intențiile și propunerile de soluții de ieșire din criză, iar, pe de altă parte, Uniunii Europene să evalueze în ce măsură ar putea, pe baza acestui dialog, să sprijine inițiative care vizează respectarea principiilor articolului 9 alineatul (2) din Acordul de la Cotonou revizuit.

Din aceste motive, Comisia propune Consiliului să invite autorităților aflate la putere în Madagascar la consultări în aplicarea articolului 96 din Acordul de la Cotonou revizuit, în conformitate cu proiectul de scrisoare anexat.

Comisia propune ca, pe perioada consultărilor, activitățile de cooperare aflate în desfășurare să continue, cu excepția oricărui sprijin bugetar care va fi suspendat și a oricăror devize de programe sau plăți în beneficiul guvernului și al agențiilor sale, care vor fi examinate individual. Contactele cu autoritățile naționale cu privire la activitățile pregătitoare ale noilor proiecte se vor limita eventual la acțiuni cu caracter umanitar sau care prezintă beneficii directe pentru populație, asupra cărora se va lua o hotărâre, pe baza unei examinări individuale. Pentru activitățile bazate pe instrumentele comunitare consacrate ajutorului extern, Comisia propune un tratament similar cu cel acordat activităților bazate pe Acordul de la Cotonou, respectându-se, în același timp, dispozițiile acestor instrumente, precum și cele ale Regulamentului financiar.

În afara cadrului strict legat de cooperarea pentru dezvoltare, în special cu privire la acordul de parteneriat în domeniul pescuitului și protocolul la acesta privind planul regional de supraveghere în sud-estul Oceanului Indian, Comisia verifică în prezent dacă sunt în continuare îndeplinire condițiile de punere în aplicare a protocolului. Sub rezerva unor verificări suplimentare legate de buna aplicare a acordului privind pescuitul și a planului regional, Comisia ar putea să adopte orice dispoziții pe care le consideră necesare în această privință.

ANEXĂ

Bruxelles,

Președintele Înaltei Autorități de Tranziție

al Republicii MadagascarAntananarivoMadagascar

PROIECT

Domnule președinte al Înaltei Autorități de Tranziție,

În declarația sa din 20 martie 2009 privind evenimentele recente din Madagascar, președinția Uniunii Europene și-a exprimat îngrijorarea cu privire la evenimentele care au dus la destituirea forțată a președintelui ales în mod democratic, dl Marc Ravalomanana, și a chemat partidele din Madagascar să respecte pe deplin dispozițiile Constituției privind vidul de putere cauzat de neocuparea funcției de președinte.

În aplicarea articolului 96 alineatul (2) litera (b) din Acordul de la Cotonou și având în vedere încălcarea gravă și evidentă a elementelor esențiale menționate la articolul 9 alineatul (2) din același acord, avem onoarea, în numele Comunității și al statelor membre ale UE, să invităm țara dumneavoastră la consultări în vederea examinării aprofundate a situației, în conformitate cu dispozițiile acordului, și, dacă este cazul, a remedierii acesteia.

Propunem ca aceste consultări să aibă loc la o dată care va fi stabilită de comun acord, cel târziu în termen de 30 de zile de la data prezentei invitații, în clădirea Consiliului Uniunii Europene din Bruxelles.

Cu deosebită considerație,

Pentru Consiliu Pentru Comisie

Copii: Președintele Consiliului de miniștri ACP-UE Președinția Comitetului ambasadorilor ACP Secretariatul general al grupului statelor ACP